  Виталий Пронин Биатлон Куно витён Биатлонъя «Ижысь винтовка» ӵщшатскон А. Демидов нимо спорткомплексын 21-тӥ-25-тӥ декабре ортчоз. Таяз учыре шаерамы вуозы воргоронъёс но егит пиос гинэ. Биатлонъя ӵошатскон шаерамы 47-тӥзэ радъяськоз. Таяз учыре Ижын луоз Россиысь биатлонистъёслэн Кубок понна нюръяськонзылэн 3-тӥ люкетэз. Ӵошатсконъёс кутскозы 21-тӥ декабре эстафетаос бордысен. 23-тӥ декабре воргоронъёс 20 иськеме, егит пиос 15 иськеме бызьылозы, 25-тӥ декабре вань спортсменъёс кужымзэс мерталозы 10 иськемъем спринтын. Хоккей Нырысетӥ зарни Россиысь хоккеен шудонъя нылкышно команда Германиысь зарни медален бертӥз. «4 нациослэн турнирзы» ӵошатсконын Россиысь команда вань шудонъёсын вормон басьтӥз. Германиысь командаез 7:3 лыдын вормиз, Чехиысь командаез 3:1, Швейцариысь 4:3 лыдын. Пусйыны кулэ, Россиысь командалы вормон басьтыны юрттӥз Ижысь Мария Печникова. Вратарьёсты но эскеризы Куноын кема шудэмез бере «Ижсталь» команда дораз шудӥз. Таяз учыре Ижевске вуылӥзы Нижний Тагил городысь «Спутник» команда. Вылӥ лигаын шудӥсь командаос пӧлын соос 18-тӥ но 19-тӥ интыос басьто. Соин ик шудон огвыллем но кузь кыстӥськиз: я одӥгез команда азьпала потэ, я мукетыз. Вормисьёсты шараян вылысь ватсаса сётэм дыр но шудонэз ӧз йылпумъя. Соку ини капка возьмасьёслэсь кужымзэс эскеризы. Таяз учыре Удмуртиысь хоккеистъёслы тросгес удалтӥз. Огъя шудон 4:3 лыдын йылпумъяськиз. Та пумиськон бере «Ижсталь» 14-тӥ интые ӝутскиз. Нош 10-тӥ ноябре Ижевске вуылӥз Пермьысь «Молот-Прикамье» команда. Валентина Емельянова  